Dansk Folkeparti: Flygtninge skal fratages overflødige indre organer ved grænsen

Af: Arke Primal

Trods udsigten til at blive fysisk kropsvisiteret ved grænsen, få frataget sine penge og ejendele, tilbringe måneder i en primitiv teltlejr og at få sine børn tvangsfordret med frikadeller i daginstitutionerne (hvis man da overhovedet kan få dem til landet), er der forbavsende nok stadigvæk mennesker der søger asyl i Danmark.

Det får nu Dansk Folkeparti til at foreslå at flygtninge for fremtiden skal donere deres overskydende organer ved grænsen, inden de slippes ind i landet og sendes til teltlejrene. Organerne skal bruges til at dække behovet for organer til transplantation på danske sygehuse, hvor mange står på venteliste.

Vi mødte her til morgen en stolt Martin Henriksen, som ikke tøver med at kalde sit nye integrationsforslag for en genistreg:

Vi må sande at Danmark stadig er en flygtningemagnet — så nu skal vi holde op med at være så blødsødne. Og integrationen skal også være bedre for dem vi desværre ikke kan sende hjem endnu. Problemet er bare at vi har grebet integration helt forkert an, indtil nu. Med dette forslag vil vi slå to falafler med ét smæk.

I fremtiden skal vi nemlig slet ikke integrere flygtningene i Danmark, men i danskerne. Tænk på det; hvad kan da være mere integreret end en muslimsk nyre fra Syrien der f.eks. lever videre i en pæredansk øldrikkende og flæskesværspisende murerarbejdsmand fra Holstebro?

Og hvis ordningen så får et par hundrede tusinde flygtninge til at synes at Tyskland måske alligevel er et ret godt sted at ende rejsen nordpå, så gør det da bestemt ikke spor.